AlexejDobrolubov/national_council_slovak_2010 huggingface dataset:
60. schôdza NR SR - 6.deň - B. popoludní
Dátum: 2022-03-23
Poslanec: Marcinková, Vladimíra (SaS)
Druh vystúpenia: Vystúpenie s faktickou poznámkou

66. Ďakujem veľmi pekne, pán predsedajúci. Mne sa z nejakých technických príčin nepodarilo prihlásiť do rozpravy, tak aspoň využijem túto možnosť a zareagujem na predrečníčku. A ak by som mala možnosť vystúpiť v rozprave, tak by som sa venovala aj výhradám a takým negatívnym javom, ktoré sprevádzali pôsobenie pani, pani Viery Tomanovej. Ale nemám ten čas a tak chcem túto krátku chvíľu využiť na, na pochvalu a tak isto aj moju predrečníčku, že venovali pozornosť detským pacientom, a to najmä v aspektoch duševného zdravia. Je to, toto je veľmi podceňovaná téma. Naozaj je to vypuklý problém v rámci slovenského zdravotníctva a to právo na liečebnú starostlivosť u detí je prakticky nenaplniteľné v dnešných podmienkach, čo si vyžaduje naozaj systematický prístup k tejto výzve. Takže ja som rada, že sa aj pani kolegyňa Hatráková tejto témy chopila a že ju vyzdvihla a opísala v rámci svojho vystúpenia, lebo ju tiež považujem za veľmi dôležitú.
60. schôdza NR SR - 6.deň - B. popoludní
Dátum: 2022-03-23
Poslanec: Marcinková, Vladimíra (SaS)
Druh vystúpenia: Vystúpenie v rozprave

54. Ďakujem pekne, pán predsedajúci. Ja som vo svojom vystúpení v rozprave vyslovila také želanie, aby diskusia bola pádna, vecná, kultivovaná, slušná, neniesla sa v nejakých ideologických rámcoch, ale niesla sa vo faktoch. A musím povedať, že táto diskusia pre mňa bola naozaj milým zážitkom z toho, ako sa dá dôstojne a kultivovane rozprávať v pléne Národnej rady. Kiež by si niesla pani verejná ochrankyňa práv takúto spomienku z každého jedného predstavovania svojej správy, ktoré, ktoré tu zažila. Takže vďaka za to, kolegovia, a áno, je škoda, že sme tu v takejto zúženej zostave.
60. schôdza NR SR - 6.deň - B. popoludní
Dátum: 2022-03-23
Poslanec: Marcinková, Vladimíra (SaS)
Druh vystúpenia: Vystúpenie s faktickou poznámkou

32. Ja som rada, že Peter doplnil jednu vec, ktorú, na ktorú som ja zabudla v rámci môjho vystúpenia v rozprave, a to sú ospravedlnenia tejto vlády, ktoré naozaj ctia túto vládu, ktoré vzišli aj na popud verejnej ochrankyne práv a týkali sa jednak zásahu v Moldave nad Bodvou a jednak nezákonných sterilizácií rómskych žien. Takže, Peter, vďaka, lebo veľmi aktívne si v oboch prípadoch vystupoval a toto je naozaj niečo, čo by tu malo výrazne zaznieť.
60. schôdza NR SR - 6.deň - B. popoludní
Dátum: 2022-03-23
Poslanec: Marcinková, Vladimíra (SaS)
Druh vystúpenia: Vystúpenie s faktickou poznámkou

22. Ďakujem pekne. Ondrej, veľmi sa mi páčil ten príklad, ktorý si použil s tým Fínskom, že tam majú sto rokov ombudsmana a u nás je to dvadsať rokov, z toho mne sa rovnako ráta len tých desať, kedy bol tento úrad naozaj aktívny. A podľa mňa mať ombudsmana znamená, znamená mať ombudsmana nestačí, treba mať takého, ktorý k ochrane ľudských práv nepristupuje selektívne, ale chráni ich v celej šírke. A ja verím, že aj na ďalších päť rokov tu budeme mať ombudsmana, ktorý nielen bude, ale bude aj robiť tú svoju prácu, teda chrániť tie práva. Verím, že v tejto voľbe budeme úspešní, keďže už ako koalícia máme za sebou aj voľby, ktoré ma nie úplne tešia. Len toľko.
60. schôdza NR SR - 6.deň - B. popoludní
Dátum: 2022-03-23
Poslanec: Marcinková, Vladimíra (SaS)
Druh vystúpenia: Vystúpenie s faktickou poznámkou

16. Ďakujem pekne. Pán Taraba, vy sa snažíte dezinterpretovať ľudské práva, na ktorých sme sa ako medzinárodné spoločenstvo zhodli po druhej svetovej vojne, kedy boli hrubo porušované, a asi ušla vašej pozornosti moja zmienka o tom, že práve ľudské práva by nemali byť niečo, kde tú diskusiu budeme politizovať, ale mali by sme mať v sebe ako zákonodarcovia toľko úcty a poviem, že aj znalosti, aby sme vedeli, že stoja nad tými základnými zákonmi a mali by sme ich dodržiavať. Čiže toľko k vašej poznámke. Ja nemám vysoko len osobu pani, pani ombudsmanky. Ja mám veľmi vysoko jej prácu, výsledky a nielen jej, ale celého jej tímu. O tom som hovorila.
60. schôdza NR SR - 6.deň - B. popoludní
Dátum: 2022-03-23
Poslanec: Marcinková, Vladimíra (SaS)
Druh vystúpenia: Vystúpenie s faktickou poznámkou

8. Ďakujem pekne. Ja som rada, že pani kolegyňa Hatráková otvorila tému, diskusiu o tom, ako by mali vyzerať a spolupracovať alebo pôsobiť v hierarchii orgány, ktoré sa zaoberajú strážením ochrany práv, pretože naozaj vzniká tu nejaká duplicita a možno nejaká neefektívna ochrana alebo duplicitná ochrana, ktorá môže byť aj kontraproduktívna v prípade, ak uvediem veľmi triviálny prípad, ide o porušovanie práv dieťaťa, ktoré môže mať nejaký zdravotný hendikep, tak sa ním môže zaoberať detská komisárka, verejná ochrankyňa práv, ale zároveň aj komisárka pre ľudí so zdravotným postihnutím, čo, samozrejme, nie je želaný stav, aby všetky tri kapacity riešili jeden problém. Mne sa páči český model a už som to viackrát aj komunikovala, kde práve verejný ochranca práv je tým dáždnikom pre všetky tieto organizácie a má pod sebou vlastne ďalších, ktorí strážia jednak detské práva, jednak práva ľudí so zdravotným znevýhodnením, ale má kontrolu nad tým, kto sa akej téme venuje. Čiže podľa mňa tento model by bol prijateľný po vzore Česka aj pre nás. To len dávam do diskusie ako môj pohľad na vec. Ďakujem.
60. schôdza NR SR - 6.deň - B. popoludní
Dátum: 2022-03-23
Poslanec: Marcinková, Vladimíra (SaS)
Druh vystúpenia: Vystúpenie

4. Vážený pán predsedajúci, vážené pani poslankyne, vážení páni poslanci, dovoľte mi, aby som z poverenia gestorského výboru Národnej rady Slovenskej republiky pre ľudské práva a národnostné menšiny predložila správu o prerokovaní predmetného materiálu v určenom výbore. Predseda Národnej rady svojím rozhodnutím č. 932 pridelil správu o činnosti verejného ochrancu práv za rok 2021 s tlačou 825 na prerokovanie výboru pre ľudské práva a národnostné menšiny s tým, že ako gestorský výbor podáme správu o rokovaní vo výbore a navrhneme uznesenie Národnej rady. Gestorský výbor prerokoval správu na svojej 47. schôdzi a uzniesol sa na tom, že odporúča Národnej rade zobrať správu na vedomie. Správa gestorského výboru, ktorú máte ako tlač 825a, bola schválená uznesením výboru č. 98. V prílohe správy je aj návrh na uznesenie Národnej rady. Pán predsedajúci, otvorte, prosím, rozpravu k tejto veci.
60. schôdza NR SR - 6.deň - A. dopoludnia
Dátum: 2022-03-23
Poslanec: Marcinková, Vladimíra (SaS)
Druh vystúpenia: Vystúpenie s faktickou poznámkou

44. Ďakujem, Rado, na tvoj pohľad, ale položil si tam aj otázku, že či sú na to štúdie. Tak sú na to štúdie, prečo to je dôležité. Nejde len o šťastnú udalosť. Ide naozaj o fatálne akože dôležitú súčasť tej ranej starostlivosti o dieťa, ktorá má vplyv jednak na psychiku otca, a to nehovoríme len psychiku otca po pôrode, ale dlhodobo. Sú na to štúdie, ako to znižuje výskyt depresií. Sú štúdie na to, ako to znižuje rozvodovosť, priamo tento prvok, a účasť otcov na ranej starostlivosti. Ale čo je veľmi dôležité v tomto, je pozerať sa aj na nejakú otázku štátu, keďže štát žiada od tej matky a od otca nejaké splnenie povinnosti po tom, čo sa to dieťa narodí. Musíš sa ísť nahlásiť na jeden úrad, na druhý atď., máš tam zákonné lehoty, niekde do ix dní. A pre mňa ako matku, ktorá rodila pomerne nedávno, pred rokom a pol, to bol stresový faktor tým, že môj muž mal v tom čase COVID, tak mi nemohol pomôcť, a bolo naozaj obťažne, aby to vybavovala moja mama, tá, keďže som ani k notárke nevedela ísť overiť podpis ako žena po ťažkom pôrode. Čiže toto sú aj také pragmatické stránky, ktoré by dokázal tento návrh vyriešiť, lebo otec dieťaťa, samozrejme, môže zastupovať to dieťa. No a posledná vec, ktorej sa chcem dotknúť, je znižovanie práve tých stresových levelov u matky, ktoré sú pre matky akože veľmi kľúčové po tom pôrode, kedy sa spúšťa proces laktácie, a akýkoľvek akože vysoký výskyt kortizelu v tom robí problém. A na svete (povedané so smiechom), u nás sa nad tou laktáciou mnohí smejú a podceňujú to, ale na svete sú krajiny, kde platia ženám špeciálny príspevok za to, aby dojčili svoje deti ako matky, pretože sú na to široké štúdie, ako to posilňuje zdravotný stav toho dieťaťa, aký to má dopad, včasná laktácia alebo dĺžka laktácie na to, aké to má potom následky v tom systéme zdravotníctva... (Prerušenie vystúpenia časomerom.)
60. schôdza NR SR - 6.deň - A. dopoludnia
Dátum: 2022-03-23
Poslanec: Marcinková, Vladimíra (SaS)
Druh vystúpenia: Vystúpenie s faktickou poznámkou

40. Ďakujem pekne. Pôjdem odzadu. Zareagujem na pána Kočiša. Môj príklad s tou škôlkou súvisel s tým, že tu máme nejaké dva modely toho prístupu k rodinnej politike. Jeden je ten nórsky, kde uprednostňujú služby, naozaj prispôsobujú či už detské kluby alebo škôlky, alebo zakladanie firemných škôlok a tú flexibilitu v tom svojím občanom a tým zvyšujú mieru flexibility pre toho rodiča, ale, samozrejme, aj za podpory nejakých sociálnych dávok, ale sústreďujú sa hlavne na tie služby, kdežto napríklad nemecký model, ktorý je podobný tomu nášmu, sa nesústreďuje primárne na služby, to je len podporný nástroj a sústreďuje sa na tie podporné dávky, čo je aj náš prípad. A chcela som ukázať práve, ako môžu tieto služby výrazne ovplyvniť to rozhodnutie matky, ak sú flexibilné, ak sú nastavené tomu životnému prostrediu matky, tak oveľa skôr sa vie zapojiť do ekonomickej činnosti. Takže išlo o prípad, príklad. A v reakcii na pána kolegu Valáška, je mnoho zákonov, ktoré by som rada podporila v rámci opozície. Väčšinou prichádzajú práve od vás, ale keďže máme nejaké pravidlá v rámci koalície, nedarí sa mi to robiť, ale ja si myslím, že je veľmi dôležité aj do budúcna hľadieť na tú politickú mapu a hľadať to, čo nás spája, a nie to, čo nás rozdeľuje. Takže vďaka za užitočné návrhy.
83. schôdza NR SR - 9.deň - A. dopoludnia
Dátum: 2023-02-15
Poslanec: Mazurek, Milan (-)
Druh vystúpenia: Vystúpenie s faktickou poznámkou

76. Pán poslanec Potocký, naozaj výborné vystúpenie, ktoré dokonale ilustruje tú rozdielnosť, keď chce niekto príčetne so záujmom o tématiku vystúpiť a keď niekto chce primitívne politicky nadávať, ako to bolo pred tým pri vystúpení pána Dostála. Ale v tomto vystúpení bola obrovská miera sebakritiky alebo kritiky hnutia OĽANO, ktoré má tri roky ministra vnútra. Vieš, tykáme si, ak si pamätám, ale uvedom si jednu podstatnú vec. Minister vnútra Roman Mikulec dostal do rúk asi stostranový sloh, spis, od Richarda Sulíka ho dostal do rúk, ktorý ho dostal od niekoho iného, kde sú konkrétne údaje o luxusných autách, o ktorých si hovoril, najnovšie BMW-éčka, Mercedesy za státisíce eur, ktoré si žiaden bežný človek nevie kúpiť, o luxusných haciendach a domoch v obci Žehra, ktoré majú ľudia, ktorí nikdy nepodali ani len daňové priznanie, ktoré majú ľudia, ktorí v Anglicku poberajú sociálne dávky a tvrdia, že sú disable podľa toho anglického režimu a minister Mikulec to utopil. Normálne to dal do šuplíka, tvoj minister, ktorého si veľakrát podržal, odmietol riešiť, no odkiaľ majú tie peniaze, odkiaľ majú státisícové Mercedesy a BMW-éčka. Ty si kúpiš najnovšiu X7 v plnej výbave? On si ju kúpil odkiaľ? No zdierajú tých osadníkov v tej osade v Žehre. Pán Pollák ich možno pozná tých ľudí. A výsledok? Roman Mikulec utopil jasný prípad. Ja sa pýtam, kde je zákon o preukazovaní pôvodu majetku? Nech sa ide po politikoch, ak má politik luxusný dom, ktorý si nemohol z platu dovoliť, poďme po ňom. Ak má osadník alebo úžerník luxusný dom a nikdy nepodal daňové priznanie, no poďme po ňom. Veď to je do očí bijúca kriminalita. Ale Mikulec to utopil, normálne sa ani nezačalo trestné stíhanie, ani vyšetrovanie podľa zákona, pretože podľa zákona o preukazovaní pôvodu majetku iba štátna inštitúcia môže podať podnet, napríklad Ministerstvo vnútra alebo polícia. Mikulec utopil prípady v Žehre. Choď za ním a pýtaj sa ho osobne. Sulík mu to dal do rúk. Ja o tom viem. A takto to vyzerá pri OĽANO.
83. schôdza NR SR - 9.deň - A. dopoludnia
Dátum: 2023-02-15
Poslanec: Mazurek, Milan (-)
Druh vystúpenia: Vystúpenie s faktickou poznámkou

56. Tak vecná a zmysluplná rovina debaty sa po vystúpení komunistického pohrobka Ondreja Dostála dostala práve do takej situácie, ako sme v tomto pléne zvyknutí. A teraz vám, milí kolegovia, prečítam, komu ste zatlieskali, kto je autorom textu. Význam Socialistického zväzu mládeže v živote našej spoločnosti je nepopierateľný, živnou pôdou všetkých problémov a ťažko prekonateľnou bariérou v boji s nimi je pasivita veľkej časti členstva. Jak tí zväzáci sú proste pasívni, o ničom, mnohí vystupujú bez rozmýšľania, bez stotožnenia sa s ideami, s ktorými sa Ondrej Dostál s komoušskými, komunistickými ideálmi stotožnil ako mladý radikál pri voľbe totalitného socialistického zriadenia bez záujmu o činnosť zväzu mládeže, považujú za nevyhnutnú formalitu na ceste životom, niektorí z nich sa dokonca stanú funkcionármi. A keď ani vo zväzákovi nedokážeme prebudiť záujem o činnosť, ako sa bude správať v dospelosti? To je mladosť Ondreja Dostála, ak tu chce niekomu vykrikovať jeho mladosť. Komunistický zbabelec, ktorý volal po totalitných ideáloch a dnes tu rozdáva rozumy. Pán Dostál, vy komunista, uvedomte si jednu vec. Porovnávať vraždy vyplývajúce z tolerancie asociálneho správania jednotlivca, mladíka, ktorý bol dlhodobým recidivistom, s nejakými vraždami v domácnosti, ako má polícia zabrániť vražde v domácnosti medzi mužom a ženou? Tomu sa nedá predchádzať. Sú to hrozné, odporné udalosti, ale nedá sa im predchádzať. Tomu, o čom tu hovoríme, sa predísť dá zmysluplnou prácou polície, vy komunistický pohrobok. Uvedomte si jednu podstatnú vec. Tá otázka, prečo my sme nepriniesli uznesenie pri týchto vraždách, nie je na nás, na vás, vy ste tu začali chodiť s uzneseniami odsúdenia vraždy, a teda otázka na mňa, kde ste boli pri všetkých tých tzv. rodovo podmienených vraždách? Neboli pre vás zaujímaví, lebo z toho ste nemohli vytĺcť kapitál. Tak keď sa pýtate, prečo je v názve že Slovenky, presne preto, lebo v tom pôvodnom názve bolo príslušníkov nejakej LGBT menšiny, vy komunistický pohrobok.
83. schôdza NR SR - 9.deň - A. dopoludnia
Dátum: 2023-02-15
Poslanec: Mazurek, Milan (-)
Druh vystúpenia: Vystúpenie s faktickou poznámkou

46. Tam je naozaj potrebné zdôrazňovať to, že my potrebujeme prinavrátiť úctu k polícii v jednotlivých problémových lokalitách, to proste bez toho nepôjde a za to sa musíme za policajtov postaviť, musí sa za nich postaviť minister vnútra, musia vidieť, že majú podporu, že ich nenechajú zožrať médiám a mimovládkam, ktoré tu formujú verejné politiky. Nie je mysliteľné, aby sa stávali prípady ako ten, o ktorom si hovoril, že policajti nechajú ťažko raneného človeka v ohrození života napospas svojmu osudu, doslova a do písmena, len preto, že sa boja zakročiť voči kriminálnikom, pretože majú nejakú menšinu, ktorá zaujíma nejakú mimovládku, ktorá na to má nejaké šikovné dotácie z Bruselu, zo Slovenskej republiky alebo z akýchkoľvek iných zdrojov, len aby vyhľadávali a účelovo vytvárali fiktívne prípady nejakého rasizmu, z ktorého potom môžu policajtov obviňovať a môžu ich prenasledovať a snažiť sa im strpčovať život. Tí policajti sú tiež obyčajní chlapi, ktorí majú doma ženy, deti, majú hypotéky a musia nejakým spôsobom fungovať, a tieto veci, táto spoločenská atmosféra, toto nastavenie parazitov, ako sú mimovládky a médiá, im znemožňuje tieto možnosti a radšej teda častokrát otočia hlavu a nepozerajú na to, ako by mali takýmto spôsobom zruinovať aj svoj vlastný život len preto, že dbajú na dohľad nad zákonnosťou a spravodlivosťou v Slovenskej republike. A preto je správne, keď si teda adresoval tú výzvu poslancom OĽANO, že namiesto abstraktných rečí, musíme dôjsť ku konkrétnym riešeniam a ja si uvedomujem, že s ministrom Mikulcom to asi nikdy nebude možné, lebo najneschopnejšieho človeka, ako je on, dať na túto pozíciu, je proste katastrofa, ale je to dôležitá vec, ktorá čaká Slovensko do budúcnosti.
83. schôdza NR SR - 9.deň - A. dopoludnia
Dátum: 2023-02-15
Poslanec: Mazurek, Milan (-)
Druh vystúpenia: Vystúpenie s faktickou poznámkou

42. Pán Potocký, na rozdiel od pána Benčíka, toto malo hlavu a pätu a stojí mi za to na to reagovať. Viete, ja s vami súhlasím, že úcta k ľudskému životu vyprchala, len z môjho pohľadu pri tak závažnej situácii, pri hľadaní riešenia, aby takéto situácie, ako bola vražda v Michalovciach, opäť nenastali, sa nemôžme teraz obrátiť na abstraktné frázy a hovoriť, keď bude spoločnosť opäť morálna, keď bude opäť hodnotová, potom to bude dobré. No viete, to je fajn, to znie pekne, ale to je z pohľadu poslanca Národnej rady nenaplniteľný nejaký abstraktný cieľ, to proste nič nám to nedá, môžme si to skonštatovať, môžme si na to zanadávať, je to ako volanie po svetovom mieri, ale nie je to finálne riešenie. Dôležité je však to, čo ste hovorili o tých policajtoch, máte 100-percentnú pravdu. Polícia stratila rešpekt, v týchto komunitách obzvlášť a my sa tomu nemôžme diviť. Pamätáte si, keď bol ten zásah v Moldave nad Bodvou, kde asociáli napadli policajta sekerou, sekerou mu zaťali do ruky, a potom tam prišla opäť zásahová jednotka a nebavili sa s nimi a proste zasiahli tvrdo voči asociálom a kriminálnikom, Čo tu bolo v spoločnosti? Odsudzovanie, verejná ochrankyňa práv, mimovládky, médiá, pohody, festivaly a aký signál to vyslalo všetkým policajtom na Slovensku? Pamätáte si zásah v Bardejove voči, kde robili asociáli problémy, odmietli rešpektovať výzvu polície? Jednoducho policajti to vyriešili za použitia svojich kompetencií. Zase problémy, zase mimovládky, zase sa vyjadrovali, zase médiá. Veď tí policajti vidia, že on keď vlastne zasiahne voči asociálovi nejakému, okamžite sa zíde kŕdeľ supov, ktorí ho začnú odsudzovať a on si povie, no budem si ja robiť problémy v živote, ešte ma zavrú za to, že robím svoju robotu. Však to treba zrušiť, minister by sa mal tvrdo postaviť za policajtov a povedať, vy ste muži zákona a máte ho dodržiavať.
83. schôdza NR SR - 7.deň - A. dopoludnia
Dátum: 2023-02-10
Poslanec: Mazurek, Milan (-)
Druh vystúpenia: Vystúpenie s faktickou poznámkou

101. Miro, toto je veľmi nebezpečné pripomenúť týmto biorobotom, čo mali vo svojom vlastnom programovom vyhlásení vlády, na ktoré sa tak radi v poslednej dobe, keď sa blížia voľby, odvolávajú, ako keby konečne prichádzali so všetkými tými zázračnými riešeniami, ktoré tu boli celý čas sľubované, proklamované, ale vždy ich niekto nejakým nepríjemným spôsobom brzdil a konečne ich môžu presadiť. Keď im pripomenieš bod za bodom, čo všetko ľuďom sľubovali, aké neuveriteľné veci si pri nástupe k tejto vláde dávali za cieľ, tak to vyzerá až tragikomicky s ohľadom na tom, čo z toho za tri roky reálne ostalo. To, ako sa vysmiali ľuďom do tváre pri tom všetkom, čo im v predvolebných programoch sľubovali, to, ako rozvrátili štát, rozvrátili verejné financie, zadlžili Slovensko, to, ako zničili jeho bezpečnosť, rozdali jeho armádu, a takto môžme pokračovať donekonečna. Veď to je úplné pošliapanie ich vlastných sľubov z proklamovaného programového vyhlásenia vlády. Potom tých 120 a viac strán textu, ktoré si napísali ako svoj program, ktorý vraj teraz v týchto chvíľach realizujú, pôsobí naozaj ako akýsi vtip, už možno aj urážka voči všetkým voličom v Slovenskej republike. A presne rovnako teda pôsobí ako vtip aj tento navrhovaný zákon, kedy vraj idú zvyšovať dôveru a legitimitu transparentného volebného procesu tým, že dajú ľuďom desaťpercentnú zľavu na úradoch, ak sa zúčastnia volieb. Veď to je naozaj z pozície tejto vlády maximálny vtip a drzosť, pretože po všetkých tých rokoch, kedy im pľuli do tváre, odoberali im ľudské práva, rozbili ústavu na kusy, zobrali im slobody, zruinovali podnikateľské prostredie a zadlžili celé ich ďalšie generácie a ešte im hovorili, že to robia pre ich dobro. Tak po tom všetkom je dnešné odvolávanie sa na programové vyhlásenie len vtipom a urážkou.
83. schôdza NR SR - 6.deň - B. popoludní
Dátum: 2023-02-09
Poslanec: Mazurek, Milan (-)
Druh vystúpenia: Vystúpenie s faktickou poznámkou

102. Pán kolega, ja sa priznám, že ja som úplne užasnutý, keď vidím, aké neuveriteľné návrhy tu náhle do tohto pléna môžu prichádzať zo strany zvyškov tejto bývalej odvolanej vládnej koalície, a že tak ako vy ste tu predviedli tú dosť vysokú mieru sebareflexie, že tri roky sa tu úplne šliapalo po nejakých pravidlách, čo sa večer Igorovi prisnilo, to ráno parlament schvaľoval s dopadmi na celú spoločnosť, nehovoriac len o podnikateľskom prostredí, ale dochádzalo ku neuveriteľným veciam a nápadom, ktoré museli byť za každú cenu schválené bez ohľadu na to, kto sa k tomu ako postaví, koho sa to dotkne a na koho to bude mať zásadný vplyv. No a práve dnes je ten čas, kedy zrazu poslanci, ktorí doteraz bez hanby po všetkých týchto právach ľudí na Slovensku šliapali, prichádzajú s tým, že je dobré zadefinovať si pravidlá. Zadefinovať si pravidlá v otázkach skráteného legislatívneho konania a hovoria nám to tí istí ľudia, ktorí obhajovali metódu skráteného legislatívneho konania v prípade pozmeňujúceho návrhu uprostred núdzového stavu, ktorým dokázali meniť ústavu. Tak isto hovoríme o tom, že by tu mali byť pravidlá pre to, kedy by mal do účinnosti vstúpiť zákon, ktorý sa dotýka negatívne, pozitívne, akokoľvek si to kto vyhodnotí, podnikateľského prostredia. Ja sa priznám, naozaj žasnem, pretože to, čo nám tu bolo celý čas vysvetľované, že nie je možné, zrazu možné je. Zrazu tu prichádza táto legislatívna iniciatíva, zrazu sa tu o nej otvorene debatuje a ja sa už len ako opozičný poslanec teším, kde to skončí, čo všetko sa tu navrhne, koľko miliárd ešte do volieb rozdáme, koľko vecí sa tu ešte príde a s akými neuveriteľnými prekvapeniami sa ešte budeme stretávať.
83. schôdza NR SR - 4.deň - A. dopoludnia
Dátum: 2023-02-07
Poslanec: Mazurek, Milan (-)
Druh vystúpenia: Vystúpenie s faktickou poznámkou

56. Tak vidíme, že sa blížia voľby a dejú sa neuveriteľné veci. Obviňujú sa opoziční politici, objavil sa dávno stratený spis dokazujúci úplnú bezcharakternosť, nulovú morálku, zapredannosť a eštébackú minulosť Jána Budaja a objavujú sa aj podivuhodné a doteraz nemožné legislatívne návrhy. Takzvaná konzervatívna časť, ktorá doteraz bola úplne liberálna, OĽANO prišla s voľnou nedeľou, SME RODINA prišla s obedmi zadarmo, ktoré predtým (povedané so smiechom) sama zrušila a hovorí sa aj dokonca o zavedení hotovosti do ústavy, čo sú všetko fascinujúce veci, ktoré doteraz skrátka neboli možné. Ale keď ide o to získať si opäť dôveru voličov, ktorú stratili svojimi vlastnými činmi a spôsobom, akým vládli, tak sa to zrazu dá. My sme tu pripravení nepolitikárčiť a pozerať sa na veci hodnotovo. To znamená racionálne, pretože nie sme poškvrnení týmto trojročným vládnutím a všetkými tými svinstvami, ktoré sa tu udiali, a preto podporíme aj pozmeňujúci návrh, ktorý zabezpečí tým deťom obedy zadarmo, ako aj podporíme iné návrhy, ktoré považujeme za dobré. Ale keď už sme v tejto atmosfére a môžme tu navrhovať, čo sa nám zmyslí, tak by bolo možno dobré predkladateľom tohto návrhu zákona poradiť, že je tu aj jedna iná absurdita, s ktorou prišla táto vláda, konkrétne pani ministerka Milanová z OĽANO, ktorá donucuje hocijakého človeka, ktorý sa rozhodne z obývacej izby točiť videá na YouTube, registrovať sa (povedané so smiechom) a nechávať sa kontrolovať nejakým mediálnym cenzorom alebo niečím podobným. To znamená, keď niekto chce točiť videá o tom, aký je vášnivý rybár alebo hubár, tak sa musí registrovať, lebo štát to predsa potrebuje kontrolovať, že on bol v lese na huby a natočil video o hríboch, čo je čistá šialenosť a keď už je toto predvolebné obdobie a dajú sa veci, meniť veci, ktoré doteraz neboli možné, uľahčite život aspoň v tomto a zrušte tú absurditu, že nejakí pätnásťroční youtuberi sa musia tu registrovať na ministerstvo kultúry.